**Tiszavasvári Város Önkormányzata Képviselő-testületének 9/2025. (IV. 25.) önkormányzati rendelete**

**A lakások és nem lakás célú helyiségek bérletéről és elidegenítéséről, valamint a lakáscélú önkormányzati támogatásról szóló 9/2024. (III.28.) önkormányzati rendelet módosításáról**

[1] A rendelet célja az önkormányzati tulajdonban lévő városi közérdekből bérbe adott bérlakás típus meghatározásának kibővítése.

[2] Tiszavasvári Város Önkormányzata Képviselő-testülete a lakások és helyiségek bérletére, valamint az elidegenítésükre vonatkozó egyes szabályokról szóló 1993. évi LXXVIII. törvény 3. § (1)-(2) bekezdéseiben, a 4. § (3) bekezdésében, az 5. § (3) bekezdésében, a 12. § (5) bekezdésében, a 15. §-ában, a 19. §-ban, a 20. § (3) bekezdésében, a 21. § (6) bekezdésében, a 23. § (3)bekezdésében, a 27. § (2) bekezdésében, a 31. § (2) bekezdésében, a 33. § (3) bekezdésében, a 34. § -ában, a 35. § (2) bekezdésében, a 36. § (2) bekezdésében, a 42. § (2) bekezdésében, az 54. § (1) és (3) bekezdéseiben, az 58. § (2)-(3) bekezdéseiben kapott felhatalmazás alapján a Magyarország helyi önkormányzatairól szóló 2011. évi CLXXXIX törvény 13. § (1) bekezdés 9. pontjában meghatározott feladatkörében eljárva - Tiszavasvári Város Önkormányzata Képviselő-testülete szervezeti és működési szabályzatáról szóló 5/2025.(IV.1.) önkormányzati rendelet 5. melléklet 1.16. pontja által biztosított véleményezési jogkörében eljáró Szociális és Humán Bizottság véleményének kikérésével, valamint Tiszavasvári Város Önkormányzata Képviselő-testülete szervezeti és működési szabályzatáról szóló 5/2025.(IV.1.) önkormányzati rendelet 4. melléklet 1.24. pontja által biztosított véleményezési jogkörében eljáró Pénzügyi és Ügyrendi Bizottság véleményének kikérésével - a következőket rendeli el:

**1. §**

A lakások és nem lakás célú helyiségek bérletéről és elidegenítéséről, valamint a lakáscélú önkormányzati támogatásról szóló önkormányzati rendelet felülvizsgálatáról szóló 9/2024. (III. 28.) önkormányzati rendelet 4. § (1) bekezdés b) pont bc) alpontja helyébe a következő rendelkezés lép:

*(Az Önkormányzat tulajdonában lévő bérlakások a lakás hasznosításának célját tekintve lehetnek:   
költségelvű bérlakások:)*

„*bc)* városi közérdekből bérbe adott bérlakások: önkormányzati érdekből történő közérdekű feladatot ellátó személy, vagy Tiszavasváriban működő vállalkozás munkavállalója részére, munkaerő megtartása céljából bérbe adható bérlakások (továbbiakban: városi közérdekből bérbe adott bérlakás)”

**2. §**

A lakások és nem lakás célú helyiségek bérletéről és elidegenítéséről, valamint a lakáscélú önkormányzati támogatásról szóló önkormányzati rendelet felülvizsgálatáról szóló 9/2024. (III. 28.) önkormányzati rendelet 5. § (4) bekezdése helyébe a következő rendelkezés lép:

„(4) Városi közérdekből bérbe adott bérlakás bérlőjéül az jelölhető ki, aki

*a)* Tiszavasváriban önkormányzati érdekből történő közérdekű feladatot lát el, vagy

*b)* Tiszavasváriban működő vállalkozás munkavállalója,

vállalja a bérlakás költségalapú bérleti díjának megfizetését, és a Képviselő-testület városi közérdekből bérbe adott bérlakás bérlőjeként kijelöl.”

**3. §**

A lakások és nem lakás célú helyiségek bérletéről és elidegenítéséről, valamint a lakáscélú önkormányzati támogatásról szóló önkormányzati rendelet felülvizsgálatáról szóló 9/2024. (III. 28.) önkormányzati rendelet 9. § (2) bekezdése helyébe a következő rendelkezés lép:

„(2) Városi közérdekből bérbe adott bérlakásokra csak meghatározott időtartamra, a kijelölt bérlőnek a bérlőkijelöléskor közfeladatot ellátó szervnél, vagy a bérlőt foglalkoztató vállalkozásnál fennálló foglalkoztatási jogviszonya megszűnésének időpontjáig köthető lakásbérleti szerződés.”

**4. §**

Ez a rendelet 2025. május 1-jén lép hatályba.

Tiszavasvári, 2025. április 25.

**Balázsi Csilla Dr. Kovács János**

**polgármester jegyző**

**A rendelet kihirdetve: 2025. április 25.**

**Dr. Kovács János**

**jegyző**

Általános indokolás

A lakások és nem lakás célú helyiségek bérletéről és elidegenítéséről, valamint a lakáscélú önkormányzati támogatásról szóló 9/2024. (III.28.) önkormányzati rendelet tartalmazza az önkormányzati bérlakások típusainak meghatározását, a bérlakás kategóriák jellemzőit, a bérlakás kiutalás és a bérleti jogviszony szabályait.

Részletes indokolás

**Az 1. §-hoz**

Az önkormányzati lakás hasznosításának célja szerint, a költségelvű bérlakások közé tartozó „városi közérdekből bérbe adható lakás” kategória meghatározásának kiegészítésével bővül az ilyen típusú lakásra kijelölhető bérlők köre.

**A 2. §-hoz**

A „városi közérdekből bérbe adható lakás” kategória kiegészítése miatt az Önkormányzat lehetőséget nyújthat helyi vállalkozások munkavállalói részére lakhatásuk biztosítása céljából, ezzel is segítve a település munkaerő megtartását.

**A 3. §-hoz**

A „városi közérdekből bérbe adható lakás” kategória kiegészítése miatt az ilyen besorolású lakásra vonatkozó bérleti jogviszony időtartamának meghatározását szükséges kiegészíteni.

**A 4. §-hoz**

A rendelet hatálybalépését tartalmazza, mely 2025. május 1. napján lép hatályba.